NÁRODNÁ RADA SLOVENSKEJ REPUBLIKY
VI. volebné obdobie
Číslo: CRD-1998/2012

333
UZNESENIE
NÁRODNEJ RADY SLOVENSKEJ REPUBLIKY

zo 7. novembra 2012

k návrhu na prijatie uznesenia Národnej rady Slovenskej republiky k 25. výročiu vzniku iniciatívy Bratislava/nahlas (tlač 294)

	Národná rada Slovenskej republiky

	A.  b e r i e   n a   v e d o mi e ,  že

	        v októbri 1987 vznikol fenomén s názvom Bratislava/nahlas. Išlo o iniciatívu
23-členného autorského kolektívu, ktorý v rovnomennej publikácii priniesol komplexný
a nezávislý pohľad na stav a vývoj životného prostredia v Bratislave i celom bývalom Československu, ktorý v závere obsahoval viac ako 300 odporúčaní, ako situáciu zlepšiť. Autori vyzývali kompetentných, aby umožnili verejnú diskusiu o nastolených problémoch.
	Vtedajší komunistický režim pochopil túto kritickú iniciatívu ako útok voči nemu samému a podľa toho sa aj zachoval. Vystavil autorov, redaktorov i recenzentov publikácie represáliám. Ku cti členov autorského kolektívu Bratislava/nahlas slúži skutočnosť, že nikto svoju účasť a názory vyjadrené v publikácii ani pod tlakom represívnych orgánov neodvolal.
	Iniciatíva Bratislava/nahlas prispela významnou mierou k tomu, ako kultivovane prebehla Nežná revolúcia na Slovensku, že dnes dýchame čistejší vzduch a žijeme
v demokratickom štáte, ktorý garantuje základné slobody vrátane slobody slova.

B.  v y j a d r u j e

        pri príležitosti 25. výročia vzniku iniciatívy Bratislava/nahlas ocenenie občianskej angažovanosti, odbornej erudície i ľudskej statočnosti autorov tejto iniciatívy.

Pavol  P a š k a  v. r.
  predseda
  Národnej rady Slovenskej republiky

Overovatelia:
Jozef  J e ž í k   v. r.
Pavol  Z a j a c   v. r.